CC 20220801
Ælfric: Alia Visio\nþa ða se engel ðus gereht hæfde. ða oflicode me ðearle þæt ic eft to ðam lichaman sceolde fram ðære stowe wynsumnysse. and ðæra halgena geferrædene. ne dorste ic swa ðeah nán ðing wiðcweðan; Æfter ðisum ic wearð gebroht. and geedcucod betwux mannum;\nDrihthelm wunode ða on ðæs mynstres digelnysse. oð his lifes ende stiðlice drohtnigende;\nHé eode gelome on winterlicum cyle to ðære éá. and stód on his gebedum on ðam wætere. hwilon to his gyrdle. hwilon to his swuran;\nEode him siððan mid ðam ylcum claðum. oð þæt hí on his lichaman wearmodon and adruwodon;\nÐa ða hine man axode hu he mihte ðone micclan cyle forberan. hé andwyrde; Maran cyle ic geseah. and wyrsan;\nEft ða ða hí axodon hú hé mihte swa stearce forhæfednysse healdan. hé andwyrde; Stiðran and wyrsan ic geseah;\nSwa hé hit macode on his life. and manega oðre gerihtlæhte. mid worde and gebysnunge;\nWe rædað gehwær on bocum. þæt oft and gelome men wurdon of ðisum life gelædde. and eft to life arærde. and hí fela wítnungstowa. and eac halgena wununga gesawon. swa swa greogrius se halga papa awrát on ðære bec þe is gehaten dialegorum. be ánum men þæt his sawul wearð gelædd of ðisum life. and fela ðing geseah;\nþa betwux ðam oðrum geseah hé hwær man bytlode ane gebytlu eal mid smætum golde. and ða wyrhtan worhton ða gebytlu on ðam sæternesdæge. and wæs ða fornean geendod;\nHe befrán ða hwam ða gebytlu gemynte wæron. swa mærlice getimbrode;\n/ Him wæs gesæd. þæt hi wæron gemynte anum sutere on romana byrig. and hine eac namode;\n/ Æfter ðisum arás se deada. and axode geornlice ymbe ðone sutere hu hé geworht wære. on woruldlicere drohtnunge. and man afunde ða þæt his gewuna wæs. þæt he worhte his weorc to seofon nihtum. and sealde on ðone sæternesdæg. Nam ða of his cræfte him bigleofan.\nand dælde ðone ofereacan þearfum mid estfullum mode. and wæron for ði þa gebytlu on ðam dæge swiðost geworhte. ðe hé ða ælmessan gewunelice dælde;\nMicel is godes mildheortnys ofer mancynne. þam ðe wel willað;\nWe on ðisum life magon helpan þam forðfarenum ðe on witnunge beoð. and we magon us sylfe betwux ús on life ælc oðrum fultumian to ðam upplican life. gif we ðæs cepað. and ða ðe fulfremede wæron and to godes rice becomon. magon fultumian ægðer ge ús. ge ðam forðfarenum þe on wítnunge sind. gif hí mid ealle forscyldgode ne beoð;\nSy wuldor and lof. ðam welwillendum gode. A. on ecnysse. amen: